ບໍລິສັດ McDonald ອອກ ພັນທະບັດເປັນເງິນຢວນ
ບໍລິສັດ McDonald's ຂອງສະຫະລັດ ເປັນບໍລິສັດຕ່າງປະເທດທໍາອິດ ທີ່ອອກ ພັນທະບັນເປັນເງິນຢວນຂອງຈີນ ເພື່ອເອົາ ທຶນຮອນ ມາເພີ່ມທຸລະກິດຂອງຕົນ
ບໍລິສັດຂາຍອາຫານໄວທັນໃຈ MCDonald’s ຂອງສະຫະລັດ ໄດ້ກາຍເປັນບໍລິສັດຕ່າງປະເທດແຫ່ງທໍາອິດ ທີ່ອອກພັນທະບັດເປັນ ເງິນຕາຂອງປະເທດຈີນ ໃນຂະນະທີ່ລັດຖະບານກຸງປັກກິງເອົາບາດ ກ້າວໃໝ່ ເພື່ອເພີ່ມທະວີການໃຊ້ເງິນຢວນໃນການຊຶ້ຂາຍລະຫວ່າງປະເທດ ນາງ Heda Bayron ນັກຂ່າວວີໂອເອ ມີລາຍງານເລື້ອງນີ້ມາຈາກຮ່ອງກົງ ໃນເດືອນນີ້ ບໍລິສັດຂາຍອາຫານໄວທັນໃຈຍັກໃຫຍ່ຂອງສະຫະລັດ ຄືບໍລິສັດ McDonald's ໄດ້ກູ້ຢືມຈາກພວກນັກລົງທຶນໃນຮອງກົງ ເປັນເງິນ 200 ລ້ານຢວນ ຊຶ່ງເທົ່າກັນກັບ 29 ລ້ານດອນລາສະຫະລັດ ໂດຍການອອກພັນທະ ບັດໃຫ້ ບໍລິສັດ McDonald’s ໄດ້ສວຍໃຊ້ການຜ່ອນ ຄາຍກົດລະບຽບລົງຫວ່າງໄວໆຜ່ານມານີ້ຂອງລັດຖະບານຈີນ ກ່ຽວກັບການໃຊ້ເງິນຕາຂອງຈີນ ຫລືທີ່ເອີ້ນກັນວ່າເງິນ renminbi ນັ້ນ ດ້ວຍຄວາມຊ່ອຍເຫລືອຈາກທະນາ ຄານ Standard Chartered Bank ທ່ານ Sundeep Bhandari ຫົວໜ້າພະແນກຕະຫລາດໂລກໃນເຂດເອເຊັຍຕາເວັນອອກສຽງເໜືອຂອງທະນາຄານ Standard Chartered ປະຈໍາຂົງເຂດ ກ່າວວ່າ ພັນທະ ບັດຂອງບໍລິສັດ McDonald ຈະເປັນຊຸດທໍາອິດຈາກພວກບໍລິສັດຕ່າງປະເທດ ຊຶ່ງທ່ານ Bhandari ອະທິບາຍວ່າ: ໃນເດືອນກຸມພາຜ່ານມາ ທະນາຄານກາງຂອງຈີນໄດ້ອະນຸມັດໃຫ້ພວກບໍລິສັດຕ່າງປະເທດອອກພັນທະບັດເປັນເງິນຢວນໄດ້ທີ່ຮອງກົງ ເພື່ອສົ່ງເສີມການໃຊ້ເງິນຕາຂອງຕົນ ຢູ່ໃນ ຕະຫລາດເງິນທຶນລະຫວ່າງຊາດ ພັນທະບັດຂອງບໍລິສັດ McDonald ແລະພັນທະບັດອື່ນໆອີກຈໍານວນນຶ່ງຈາກພວກບໍລິສັດຕ່າງໃນຮອງກົງ ອໍານວຍໃຫ້ພວກບໍລິສັດທີ່ຖືເງິນຢວນໄວ້ຢ່າງຫລວງຫລາຍນັ້ນ ມີຊ່ອງທາງໃໝ່ໃນການເອົາເງິນຂອງເຂົາເຈົ້າໄປລົງທຶນ ໃນເວລາດຽວກັນ ບໍລິສັດ McDonald ກໍມີ ເງິນທຶນເພິ່ມຂຶ້ນ ເພື່ອຂະຫຍາຍທຸລະກິດຂອງຕົນໃນຈີນ ບ່ອນທີ່ທາງບໍລິສັດມີແຜນການ ຈະໄຂຮ້ານອາຫານໄວທັນໃຈຂອງຕົນຂຶ້ນໃໝ່ 175 ຮ້ານໃນປີນີ້ ໃນອະດີດຜ່ານມານັ້ນ ຈີນໄດ້ຈໍາກັດຮັດແຄບການໃຊ້ເງິນຕາຂອງຕົນ ເຄ່ງຄັດຫລາຍກວ່າໃນປັດຈຸບັນນີ້ ຄື: ພວກບໍລິສັດຕ່າງຊາດໃນຈີນ ຕ້ອງໄດ້ແລກປ່ຽນເງິນຢວນເປັນເງິນດອນລາສະຫະລັດເສຍກ່ອນ ຈຶ່ງຈະສາມາດໂອນເງິນຄືນໄປຍັງປະເທດຂອງເຂົາເຈົ້າໄດ້ ແຕ່ວ່າເສດຖະກິດຂອງຈີນແມ່ນອາໄສກາງຕໍ່ນໍາການຂາຍສິນຄ້າສົ່ງອອກຕ່າງປະເທດ ຊຶ່ງພາໃຫ້ມີຄວາມຮຽກຮ້ອງຕ້ອງການເງິນຢວນໃນຕ່າງປະເທດເພີ່ມຂຶ້ນ ໃນເດືອນມິຖຸນາຜ່ານມາ ທາງລັດຖະບານຈີນກໍໄດ້ອະນຸມັດໃຫ້ພວກທະນາຄານໃນຮອງກົງ ອໍານວຍຄວາມສະດວກໃນການຈ່າຍເງິນໃນການຊື້ຂາຍກັນເປັນເງິນຢວນ ລະຫວ່າງພວກບໍລິສັດ ຕ່າງໆໃນຕ່າງປະເທດນັ້ນ ນອກນັ້ນ ທາງລັດຖະບານຍັງຜ່ອນຄາຍຂໍ້ຈໍາກັດຮັດແຄບຂອງຕົນລົງເຊ່ນກັນ ກ່ຽວກັບການໂອນເງິນຢວນ ລະຫວ່າງພວກທະນາຄານແລະພວກບໍລິສັດຕ່າງໆໃນຮອງກົງ ແລະ ອະນຸຍາດໃຫ້ພວກທີ່ມີເງິນຢວນຝາກໄວ້ໃນທະນາຄານໃນຮອງກົງນັ້ນ ເອົາເງິນຂອງເຂົາເຈົ້າໄປລົງທຶນໄດ້ ທ່ານ Amar Gill ຫົວໜ້າຫ້ອງການຄົ້ນຄວ້າຫົວຂໍ້ສໍາຄັນທີ່ທະນາຄານລົງທຶນ CLSA Asia Pacific Markets ກ່າວວ່າ ປັດຈຸບັນນີ້ ພວກທະນາຄານທັງຫລາຍໃນຮອງກົງ ມີເງິນຢວນລວມກັນຢູ່ທັງໝົດປະ ມານ 80 ຕື້ຢວນ ຫລື 80 ພັນລ້ານຢວນ ຊຶ່ງທ່ານ Gill ສະແດງ ຄວາມເຫັນຕໍ່ໄປວ່າ: ໃນຕົ້ນເດືອນນີ້ ກຸງປັກກິງໄດ້ອະນຸມັດໃຫ້ພວກທະນາກາງຫລືທະນາຄານແຫ່ງຊາດ ແລະພວກທະນາຄານພານິດຂອງຕ່າງປະເທດ ຊື້ພັນທະບັດຂອງລັດຖະບານໄດ້ໃນຈີນ ເຖິງຢ່າງໃດກໍດີ ເງິນຢວນຍັງບໍ່ສາມາດແລກປ່ຽນກັບເງິນຕາສະກຸນອື່ນໆໄດ້ໃນທົ່ວໂລກນັ້ນ ແລະອັດຕາແລກປ່ຽນກໍຂຶ້ນລົງບໍ່ໄດ້ຢ່າງເສລີຄືກັນກັບເງິນຕາຂອງພວກປະເທດທີ່ມີການເສດຖະກິດໃຫຍ່ໆ ເຊ່ນຍີ່ປຸ່ນ ສະຫະລັດແລະເຢຍຣະມັນ ດັ່ງນີ້ເປັນຕົ້ນ ທ່ານ Bhandari ກ່າວວ່າ ຢ່າງໃດກໍຕາມ ຈີນກໍາລັງຄືບໜ້າໄປເທື່ອລະຂັ້ນໆ ໄປສູ່ການມີເງິນຕາທີ່ແລກປ່ຽນໄດ້ໂດຍເຕັມ ແລະວ່າ ພວກເຮົາຈະໄດ້ເຫັນການຜ່ອຍຄາຍກົດລະບຽບລົງຕື່ມອີກໃນອະນາຄົດ ໃນຈັງວະທີ່ເໝາະສົມນັ້ນ ເຖິງແມ່ນໄດ້ມີການເຄື່ອນໄຫວເພື່ອເຮັດເງິນຢວນເປັນເງິນຕາທີ່ໃຊ້ໄດ້ທົ່ວໄປໃນລະຫວ່າງຊາດນັ້ນກໍຕາມ ແຕ່ນະໂຍບາຍແລກປ່ຽນເງິນຕາ ຂອງຈີນ ກໍຍັງຈະສືບຕໍ່ມີບັນຫາຂັດແຍ່ງກັນຢູ່ຕໍ່ໄປກັບພວກພາຄີການ ຄ້າຂອງຈີນ ເຊ່ນສະຫະລັດ ເປັນຕົ້ນ ນອກນີ້ ທະນາຄານແຫ່ງຊາດຂອງຈີນຍັງຈໍາກັດການໂອນຍ້າຍເງິນຢວນ ໃນການເແລກປ່ຽນກັບດອນລາສະຫະລັດ ໃນແຕ່ລະວັນນັ້ນ ລັດຖະບານສະຫະລັດແລະພວກລັດຖະບານປະເທດອື່ນໆໂຕ້ແຍ້ງວ່າ ສິ່ງນີ້ຮັກສາຄ່າຂອງ ເງິນຢວນ ໃຫ້ຢູ່ໃນລະດັບຕໍ່າຢ່າງບໍ່ຍຸຕິທໍາ ແລະເຮັດໃຫ້ສິນຄ້າສົ່ງອອກຂອງຈີນໄດ້ປຽບຢ່າງບໍ່ຍຸຕິທໍາ ຊຶ່ງສົ່ງຜົນໃຫ້ມີດູນການຄ້າທີ່ບໍ່ກໍ້າເກິ່ງກັນ ໂດຍທີ່ຈີນເປັນຝ່າຍໄດ້ປຽບ